# Προσωπικός Υπολογιστής VAIO Fit 14E/15ESVF1432/SVF1532

## Προσθήκη και αφαίρεση μονάδων μνήμης

Αν επιθυμείτε να αυξήσετε την ταχύτητα του υπολογιστή σας ή να βελτιώσετε την απόδοσή του όταν εκτελούνται προγράμματα ταυτόχρονα, αυξήστε το μέγεθος της μνήμης, εγκαθιστώντας προαιρετικές μονάδες μνήμης.

Προτού αναβαθμίσετε τη μνήμη του υπολογιστή σας, ανατρέξτε στην ενότητα Σημειώσεις για τον προσθήκη και την αφαίρεση μονάδων μνήμης.

Όταν εγκαθιστάτε μονάδες μνήμης σε δύο ή περισσότερες υποδοχές, ενεργοποιείται η λειτουργία δύο καναλιών προκειμένου να ενισχυθεί η απόδοση.

Ο τύπος της μονάδας και το μέγεθος της μνήμης που είναι εγκατεστημένη στον υπολογιστή σας ενδέχεται να διαφέρουν, ανάλογα με το μοντέλο.

1. Απενεργοποιήστε τον υπολογιστή VAIO και τις περιφερειακές συσκευές, αποσυνδέστε το καλώδιο τροφοδοσίας και όλα τα καλώδια σύνδεσης και αφαιρέστε την μπαταρία.

   Για πληροφορίες σχετικά με τον τρόπο αφαίρεσης της μπαταρίας, ανατρέξτε στην ενότητα Αφαίρεση της μπαταρίας.

2. Περιμένετε λίγη ώρα έως ότου ο υπολογιστής VAIO επανέλθει στη φυσιολογική του θερμοκρασία.

   Τα εσωτερικά εξαρτήματα του υπολογιστή VAIO ενδέχεται να έχουν υψηλή θερμοκρασία μετά την απενεργοποίηση. Προσέχετε ώστε να αποφεύγετε εγκαύματα όταν χειρίζεστε τον υπολογιστή VAIO σε αυτήν την κατάσταση.

3. Απλώστε ένα καθαρό πανί σε μία λεία, επίπεδη επιφάνεια και τοποθετήστε πάνω τον υπολογιστή VAIO όπως υποδεικνύεται στην παρακάτω εικόνα. Αφαιρέστε τις βίδες με ένα σταυροκατσάβιδο για να ανοίξετε το κάλυμμα της θήκης της μονάδας μνήμης.

   Οι θέσεις των βιδών υποδεικνύονται από τα βέλη στην παρακάτω εικόνα.

   Σε ορισμένα μοντέλα, χρησιμοποιούνται ενσωματωμένες βίδες στο κάλυμμα της θήκης της μονάδας μνήμης, οι οποίες δεν μπορούν να αποσπαστούν από το κάλυμμα.

   Ένα προστατευτικό φύλλο καλύπτει τη μονάδα μνήμης κάτω από το κάλυμμα. Ανασηκώστε το φύλλο κατά την εγκατάσταση/αφαίρεση της μονάδας μνήμης.

   Προσέξτε να μην ανασηκώσετε υπερβολικά το φύλλο, με αποτέλεσμα να αποκολληθεί ή να αναδιπλωθεί.

4. Αγγίξτε ένα εξωτερικό μεταλλικό αντικείμενο για να αποφορτιστεί ο στατικός ηλεκτρισμός.

   Μην αγγίζετε τα μεταλλικά μέρη στο εσωτερικό του υπολογιστή VAIO.

5. Εάν δεν υπάρχει ελεύθερη υποδοχή, αφαιρέστε την εγκατεστημένη μονάδα μνήμης. Για να εξαγάγετε τη μονάδα από τη θέση της, τραβήξτε τις ασφάλειες προς την κατεύθυνση των βελών (1) και, στη συνέχεια, αφαιρέστε τη μονάδα τραβώντας την προς την κατεύθυνση του βέλους (2).

6. Αφαιρέστε τη νέα μονάδα μνήμης από την αντιστατική συσκευασία της.
7. Κρατήστε τη μονάδα μνήμης από την άκρη της και σύρετέ την στην υποδοχή μονάδας μνήμης με τον ακροδέκτη της στραμμένο προς τα κάτω, ενώ παράλληλα ευθυγραμμίζετε την εγκοπή στη μονάδα με την μικρή προεξοχή στην υποδοχή.

8. Κρατήστε τη μονάδα μνήμης από το άκρο της και ωθήστε τη μέχρι να κουμπώσει στη θέση της, όπως υποδεικνύει η εικόνα.

   Οι ασφάλειες και στις δύο πλευρές της υποδοχής κουμπώνουν στη θέση τους και στερεώνουν τη μονάδα. Μην αγγίζετε τα ολοκληρωμένα κυκλώματα (μαύρα εξαρτήματα) επάνω στη μονάδα μνήμης.

9. Επανατοποθετήστε το κάλυμμα του διαμερίσματος της μονάδας μνήμης και στερεώστε το με τις βίδες που αφαιρέσατε στο βήμα 3.
10. Τοποθετήστε την μπαταρία, συνδέστε όλα τα καλώδια και τις περιφερειακές συσκευές που αφαιρέσατε στο βήμα 1 και ενεργοποιήστε τον υπολογιστή.
11. Βεβαιωθείτε ότι το μέγεθος της μνήμης συστήματος έχει μεταβληθεί σωστά.

    Αν η ένδειξη του μεγέθους της μνήμης του συστήματος είναι σωστή, η εγκατάσταση της μονάδας μνήμης ήταν επιτυχής.

    Για να ελέγξετε τις πληροφορίες συστήματος, ανατρέξτε στην ενότητα Προβολή των πληροφοριών συστήματος.

Μετάβαση στην κορυφή της σελίδας

### Σχετικό θέμα

- Σημειώσεις για τον προσθήκη και την αφαίρεση μονάδων μνήμης

Μετάβαση στην κορυφή της σελίδας